अपि च रहस्यं नाम ह्येतदेव यत् परमदुर्लभं वस्तु दुष्टोदासीनजनदृष्टिनिवारणार्थं साधारणवस्त्वन्तरेणाच्छाद्यते यथा चिन्तामणिः सम्पुटादिना।अत एव "परोक्षवादा ऋषयः परोक्ष च मम प्रियम्" इति भगवद्वाक्यं च।
यथा महाभूतानि भूतेष्वप्रविष्टानि बहिःस्थितान्यपि अनुप्रविष्टान्यन्तःस्थितानि भान्ति तथा लोकातीतवैकुण्ठस्थितत्वेन अप्रविष्टोSप्यहं तेषु तत्तद्गुणविख्यातेषु नतेषु प्रणतजनेषु प्रविष्टो हृदि स्थितोSहं भामि।
यद् वा तेषु यथा तानि बहिःस्थितानि चान्तःस्थितानि च भान्ति तद्वत् भक्तेष्वहमन्तर्मनोवृत्तिषु बहिरिन्द्रियवृत्तिषु च विस्फुरामीति च।भक्तेषु सर्वथाSनन्यवृत्तिताहेतुर्नाम किमपि स्वप्रकाशं प्रेमाख्यमानन्दात्मकं वस्तु मम रहस्यमिति व्यञ्जितम्।
